華懋集團

華懋集團係香港一間公司，而家主要業務係地產投資、發展及建築，而家個總部響新界荃灣如心廣場。集團前主席係亞洲女首富龔如心，佢喺2007年死咗之後，試過由細佬龔仁心暫代主席至2019年，依家行政總裁係蔡宏興。

歷史 
華懋最初由王德輝嘅老豆王廷歆喺1940年代成立，當時嘅業務係做化工原料。之後由於中國政局動盪，華懋就將生意由上海搬去香港繼續經營。

到1960年代，王德輝同王廷歆成立華懋置業公司，之後就慢慢將重心轉為發展地產事業。早期佢哋嘅發展項目集中喺荃灣、葵涌、觀塘、慈雲山呢啲當時係城市邊緣嘅地方，同時又喺太子度起咗唔少高尚住宅。之後，華懋一路喺元朗、沙田、屯門呢啲新市鎮起咗好多樓。

1988年，王德輝同龔如心想將華懋集團上市，但係之後覺得估值唔理想，結果打消咗上市嘅念頭，成為香港少數從來都未上過市嘅地產公司。

1990年，王德輝第二次畀人綁架失蹤，集團嘅事務交晒畀龔如心打理。

到1997年，王廷歆入稟高院，要求由佢宣誓佢個仔王德輝已經死咗，到1999年，法庭正式宣佈王德輝喺法律上已經死亡。之後王廷歆就開始為咗王德輝嘅身家同龔如心打官司，法庭一路都係判王廷歆一方勝訴，龔如心更加因為涉嫌偽造文件畀人拉咗，但係到2005年9月，終審法院推翻之前原審庭同上訴庭嘅判決，宣佈龔如心揸住1990年遺囑係真嘅，龔如心因而攞到王德輝所有遺產。

2007年4月3號，龔如心因為心肌梗塞、冠心病發同子宮癌擴散轉移喺養和醫院病死，龔如心落袋唔夠兩年嘅身家，又再掀起一次爭產風暴。喺佢死後唔夠一個月，華懋慈善基金同當時冇乜人識，自稱係風水師嘅陳振聰各自揸住一份由龔如心身前立嘅遺囑，最後到2011年，高等法院裁定華懋慈善基金嘅2002年遺囑係真嘅，龔如心嘅身家，就由華懋慈善基金託管。

喺龔如心爭產官司完咗之後，律政司認為華懋慈善基金只係遺產嘅「受託人」，而華懋慈善基金就認為基金係遺產嘅「受益人」，於是要求高等法院解釋遺囑，2013年2月，高院裁定基金會敗訴，之後基金會兩次上訴都畀法庭駁回。

2019年8月，龔仁心、劉元春、龔中心同龔因心畀華懋集團炒魷魚，之後華懋集團嘅話事權就落入2018年先由南豐跳槽過嚟嘅蔡宏興手上。

主要發展項目

香港島 
 The Lily
 大學閣

九龍 
 愛華閣
 太子閣
 春秋閣
 御·豪門
 瑜一
 天香花園大廈

新界 
 富豪花園
 花園城
 如心廣場
 豪景花園
 全·城滙
 朗城匯

龔如心
王德輝
華懋慈善基金
華懋電影院線

連結
華懋集團
華懋商場嘅神秘空間